Telt

Et **telt** er en form for ly av tekstil eller membran. Teltkonstruksjoner har to grunnformer: De er enten drapert over en ramme eller spent ut ved hjelp av stolper, barduner og plugger, eller ved en kombinasjon av de to. Duken kan være tekstil av naturmaterialer som bomull, lin og ull eller syntetiske plastfibre. Hensikten er beskyttelse mot vær eller innsyn. Som *tensile strukturer* inngår telt også i moderne arkitektur.

Telt med rammestrukturer har den fordelen at de stiller lavere krav til dukens strekkstyrke enn tensile strukturer. Det gjør det mulig å bruke strekksvake materialer som skinn og ull som duk. Til gjengjeld er de mer materialkrevende. Eksempler på rammestrukturer er Lavvo, tipi og Jurt, teltene fra Oseberg- og Gokstadfunnene og romerske militærtelt. 

Telt ble først brukt av nomadefolk, men moderne telt brukes mest til lystturer. Alt etter sted på kloden og tilgang på materialer har teltene vært kledd med dyrehuder eller filt. Bærekonstruksjonen har vært av tre. De vanligste formene har vært takformet og kjegleformet (rund pyramide), gjerne med en åpning øverst for å slippe ut røyk fra ildsteder for matlaging og oppvarming.  

I dag kan man få telt i mange varianter og med ulike stofftyper. Flere norske produsenter leverer telt. De leverer både telt for alle formål, spesielt tilpasset det kalde norske klima. I nyere tid har det og blitt mer populært med alternative telt. Blant annet slike som slår seg opp "automatisk" eller med lite hjelp, og hengekøye-telt. Disse typene framstår som nye og innovative, men har ofte en lang forhistorie. 
## Historie

Arkitekten Philip Drew skilte mellom *nomadiske* og *urbane* tradisjonelle telt. De nomadiske delte han i fire grunntyper: Kjegleformede rammetelt – som lavvo og tipi – brukt i det nordlige Eurasia og Nord-Amerika, sylindriske rammetelt med konisk eller buet tak – som *kibitka* og jurt – fra det sentralasiatiske steppeområdet, svarte telt brukt i Midt-Østen og Maghreb, og saltak-teltet. "Urbane" telt, brukt av fyrster og krigsfolk, var ikke ulike nomadeteltene: Paviljong-teltet liknet saltak-teltet, parasoll- eller klokke-teltet liknet *kibitka*, med unntak av at det hadde utspent takduk framfor rammeverk. 

De eldste teltliknende strukturene som er påvist er en 40 000 år gammel rammestruktur av mammutbein i Moldova, og tilsvarende istidsfunn fra Ukraina.  

Det var særlig pastorale nomader i tørre områder som brukte telt. Drew koplet hovedformene til materialtilgang og type husdyr: Skinndekkede tipier, filt-dekkede *kibitka*, svarte teltduker vevd av geitehår. Videre distinksjoner koplet han til kulturelle faktorer. Det kjegleformete nordlige teltet knyttes til behovet for effektiv fyring i kaldt, forblåst klima. Teltet fungerer både som bolig, brennkammer og pipe i ett. Røykhullet i toppen rett over bålet hindres av pålene, noe tipiene har løst ved å tippe kjegleformen bakover slik at røykhullet alltid er foran krysset.    

For ottomanske herskere var telt et maktsymbol og en lenke til deres nomadiske røtter. Fyrstelige telt var luksuriøse, hadde kostbare materialer og trakk inn arkitektoniske elementer. 

Fra det norrøne kulturområdet er telt kjent fra vikingtid og middelalder gjennom arkeologiske funn og historiske kilder. Det ble kalt *tjald* og *tjaldbúð*. Å sette opp telt ble kalt å *tjalda*. Teltboder var et kjent fenomen på markeder og tingmøter. Middelalderens skandinaviske konger hadde flere telt i sin beholdning.

I England var *keeper of the tents* et eget kongelig embete påvist fra 1100-tallet, først kalt *Cortinarius*, senere *Royal Pavilioner*. De hadde ansvar for å frakte og reise telt for kongens hushold når han var på reise, De organiserte ly for turneringer og hærtog:  "*In the Marsh of Calais in 1346 arose whole streets and squares of tents for the troops and the army of court officials so that a Westminster chronicler imagined that London had been transported across the Channel.*" 

Et eksempel på allsidig militær teltbruk i nyere tid var «*The Tortoise flying Field Hospital*». Det ble lansert på en militærutstilling i Brüssel i 1888 og vant gullmedalje i Berlin året etter. Det lettbevegelige felthospitalet var oppsatt på vogner som var utstyrt med et allerede oppsatt telt som tak over seg, opprullet på alle kanter slik at de enkelt kunne slippes ned og strekkes ut ved etablering av hospitalet.

## Bruk
### Tradisjonell
Telt har tradisjonelt blitt brukt av nomadiske folkeslag over hele verden, som innfødte amerikanere, mongolske, tyrkiske og tibetanske nomader, samt beduiner.

### Militære
Militære styrker verden over har brukt telt i århundrer for å gi midlertidig ly, beskyttelse og arbeidsområder under feltoperasjoner. Telt har vært avgjørende for å sikre mobilitet, særlig i krigssoner eller under katastrofehjelp. Tradisjonelt ble telt laget av enkle materialer som bomullsduk, mens moderne militærtelt er konstruert av holdbare, værbestandige materialer som kan tåle ekstreme temperaturer og tøffe forhold.

Disse teltene kommer i ulike størrelser og bruksområder, fra små, individuelle enmannstelt til store strukturer som fungerer som kommandosentre, feltsykehus eller lagerrom. De er designet for rask montering og demontering, noe som er avgjørende i hurtigskiftende operasjonsmiljøer. I tillegg til sin fleksibilitet, er militærtelt ofte kamuflasjefargede og tilpasset ulike klima og terreng.

### Nødsituasjoner
Telt brukes ofte i humanitære nødsituasjoner, som krig, jordskjelv og branner. I humanitære nødsituasjoner brukes hovedsakelig presenningstelt, fordi et bomullspresenningstelt gir funksjonell pusteevne og fungerer som et midlertidig ly. Telt som distribueres av organisasjoner som UNHCR, produseres av forskjellige selskaper avhengig av regionen de brukes i, samt deres formål.

### Omreisende
Det var i Norge flere omreisende grupper som brukte store telt hvor man kunne samle et større publikum. Sirkus er den mest kjente, men langt fra den eneste, i tillegg fantes det flere typer omreisende. Særlig innen religiøse vekkelsesbevegelser som Pinsebevegelsen, Indremisjonen, Maran Ata, Frelsesarmeen, lokale predikanter og vekkelsesforkynnere var det grupper grupper som reiste med store telt. Også enkelte teater- og revyturneer reiste rundt med telt, dyrskue og markedstradisjoner hadde ofte flere mindre telt eller boder.

### Rekreasjon
Camping er en populær fritidsaktivitet som ofte innebærer bruk av telt. Et telt er økonomisk og praktisk på grunn av dets bærbarhet og lave miljøpåvirkning. Disse egenskapene er nødvendige når det brukes i villmarken eller i avsidesliggende områder.

### Stangstelt
Et stangstelt eller telt på stenger er en type stort telt som ofte brukes til sommerarrangementer, som utstillinger, festivaler og bryllup. De er spesielt assosiert med typiske engelske bryllup i landskapshager og landsbyfester.

Noen kommersielle selskaper som produserer kapper, bruker silketrykk og digitaltrykk på spesiallagede baldakintopper for å promotere selskapet som bruker dem.

## Se også
:* Lavvo
:* Wigwam
:* Jurt
:* Tsjum
:* Tipi
:* Teltplugg
:* Tunneltelt
:* Kuppeltelt
:* Hustelt
:* Taktelt
:* Knappeduktelt
:* Fortelt
:* Combi-Camp
:* Partytelt
:* Hengekøye-telt
:* Spisstelt

## Referanser


## Eksterne lenker
*